b'\n_START_ARTICLE_\nIvan II. Poljski\n_START_SECTION_\nPred nastopom vladarskega polo\xc5\xbeaja\n_START_PARAGRAPH_\nIvan II. Kazimir je bil sin poljskega kralja Sigismunda III. in njegove druge \xc5\xbeene Konstance Avsrijske Rasel je v senci svojega \xc5\xa1tirinajst let starej\xc5\xa1ega polbrata Vladislava. Po zna\xc4\x8daju je bil zaprt in neprijazen, ni maral politike in si na dvoru in pri \xc5\xa1lahti ni ustvaril ugleda. \xc5\xbde v bitki pri Smolensku (1633) pa je pokazal, da ima talent za voja\xc5\xa1ko poveljevanje._NEWLINE_Nekaj \xc4\x8dasa je slu\xc5\xbeil v cesarski vojski. Leta 1638 se je napotil v voja\xc5\xa1ko slu\xc5\xbebo v \xc5\xa0paniji, a so ga v Franciji agenti kardinala Richelieua zajeli in ga vtaknili v zapor. Izpustili so ga \xc5\xa1ele leta 1640, ko je brat, poljski kralj Vladislav IV. obljubil, da se ne bo nikdar spustil v vojno s Francijo._NEWLINE_Ivan Kazimir je leta 1642 potoval po Evropi. Naslednje leto je stopil med jezuite, a \xc4\x8dez tri leta spoznal, da cerkveno \xc5\xbeivljenje ni zanj, se vrnil na Poljsko in leta 1647 izstopil iz meni\xc5\xa1kega reda, da bi bil na razpolago za volitve poljskega kralja (njegov polbrat je bil \xc5\xbee bolan). Ra\xc4\x8dunal je na podporo prista\xc5\xa1ev habsbur\xc5\xa1ke stranke med poljskim plemstvom.'